KIRJALLINEN KYSYMYS E-2189/98

esittäjä(t): Friedhelm Frischenschlager (ELDR) neuvostolle

(10. heinäkuuta 1998)

Aihe: Ihmisoikeudet - naisten ja tyttöjen ympärileikkaus

YK:n arvioiden mukaan noin 135 miljoonalle tytölle ja naiselle on tehty rituaalinen ympärileikkaus.

1. Pitääkö neuvosto ihmisoikeusloukkauksena tätä naisten ja tyttöjen sukuelinten silpomista, jota harrastetaan ennen kaikkea monissa Afrikan maissa ja Arabimaissa, mutta myös eräissä Aasian maissa ja siirtolaisten keskuudessa myös Euroopassa?

2. Onko neuvosto sitä mieltä, että naisten ja tyttöjen sukuelinten silpominen tulisi tehdä rangaistavaksi teoksi koko Euroopassa?

3. Katsooko neuvosto Amsterdamin sopimuksessa suunniteltu yhtenäinen turvapaikkapolitiikka huomioon ottaen, että naisille, jotka pakenevat kotimaastaan ympärileikkausuhan tai tehdyn ympärileikkauksen takia, tulisi automaattisesti myöntää turvapaikka (Kanada on ensimmäisenä maana maailmassa puhumassa tämän asian puolesta)?

4. Aikooko neuvosto toisella vuosipuoliskolla suunnata tiedotusvälineissä (Die Presse 26.6.1998) esitetyt pontevat aloitteet kehitysmaiden kanssa tehtävän yhteistyön puitteissa myös valistustyöhön ja näiden ihmisarvoa alentavien käytäntöjen lopettamiseen?

Vastaus

(22. lokakuuta 1998)

Yhdistyneiden Kansakuntien 52. yleiskokouksessa yksi jäsenvaltio esitti päätöslauselmaehdotuksen perinteisiin tai tapoihin perustuvista käytännöistä, jotka vaikuttavat naisten ja tyttöjen terveyteen (52/99). Tämä kaikkien Euroopan unionin jäsenvaltioiden kannattama päätöslauselma annettiin ilman äänestystä 12.12.1997.

Siinä vakuutettiin, että perinteisiin tai tapoihin perustuvat käytännöt, jotka vaikuttavat naisten ja tyttöjen terveyteen, merkitsevät ilmeistä väkivaltaa heitä kohtaan ja loukkaavat vakavalla tavalla heidän perusoikeuk-siaan. Yleiskokouksessa painotettiin, että lainsäädäntö- ja muut toimet on toteutettava kansallisella tasolla, jotta kiellettäisiin vahingolliset perinteisiin tai tapoihin perustuvat käytännöt, sekä pyydettiin, että kaikki jäsenvaltiot noudattaisivat kansainvälisiä sitoumuksiaan tällä alalla, erityisesti niitä, jotka ne ovat allekirjoittaneet Wienin julistuksen ja toimintaohjelman, Beijingin julistuksen, neljännen naisten maailmankonferenssin toimintaohjelman, Kansainvälisen väestö- ja kehityskonferenssin toimintasuunnitelman sekä naisten ja lasten terveyteen vahingollisesti vaikuttavien perinteiden lopettamista koskevan toimintasuunnitelman nojalla.

Turvapaikkahakemusten osalta jäsenvaltiot vaihtavat säännöllisesti CIREAssa (turvapaikka-asioiden tiedotus-, tarkastelu- ja tietojenvaihtokeskus) tietoja niiden turvapaikkahakemusten arvioinnista, jotka tulevat maista, joista tulee paljon turvapaikanhakijoita. Käsiteltyjen asioiden joukossa ovat aina seksuaaliseen väkivaltaan ja sukupuolielinten silpomiseen liittyvät kysymykset. CIREAn asiantuntijat ja Kanadan ja Yhdysvaltojen valtuuskunnat vaihtoivat myös tietoja näihin asioihin liittyvistä turvapaikkahakemuksista Kanadan ja Yhdysvaltojen kanssa transatlanttisen vuoropuhelun puitteissa järjestetyssä kokouksessa.

Tähän päivään mennessä neuvosto ei ole kuitenkaan saanut yhtään jäsenvaltioiden politiikkoja koskevaa yhdenmukaistamisehdotusta tässä asiassa. Tätä asiaa ei ole myöskään sellaisenaan 8. joulukuuta 1997 annetussa neuvoston päätöslauselmassa, joka koskee oikeus- ja sisäasioissa tehtävän yhteistyön ensisijaisia alueita 1. päivän tammikuuta 1998 ja Amsterdamin sopimuksen voimaantulopäivän välisenä aikana(1) ja joka on annettu Euroopan parlamentin kuulemisen jälkeen.

(1) EYVL C 11, 15.1.1998, s. 1.